Leslie Lamport

Leslie B. Lamport (født 7. februar 1941) er en amerikansk informatiker. Lamport er mest kjent for sitt banebrytende arbeid med distribuerte databehandlingssystemer og som den opprinnelige utvikleren av tekstbehandlingsverktøyet LaTeX.

Leslie Lamport vant i 2013 Turing-prisen for å finne frem til klart definerte sammenhenger ved den tilsynelatende kaotiske oppførselen til distribuerte databehandlingssystemer. Han utarbeidet viktige algoritmer, utviklet formelle modeller og verifiserte protokoller som forbedret kvaliteten på distribuerte databehandlingssystemer. Disse bidragene har resultert i forbedret nøyaktighet, ytelse og stabilitet for datasystemer.

 Tidlig liv og utdanning 
Lamport startet sin formelle utdannelse ved Bronx High School of Science, som ledet til at han tok en bachelorgrad (B.S) i matematikk fra Massachusetts Institute of Technology i 1960, og en mastergrad (M.A) og doktorgrad (Ph. D) i matematikk fra Brandeis University; henholdsvis i 1963 og 1972. Avhandlingen hans var om singularitet i analytisk partielle differensialligninger.

 Karriere 
Lamport jobbet som forsker ved Massachusetts Computer Associates fra 1970 til 1977, SRI International fra 1977 til 1985, og Digital Equipment Corporation og Compaq fra 1985 til 2001. I 2001 startet han å jobbe for Microsoft Research i Mountain View, California.

Lamport forskningsbidrag har lagt grunnlaget for teorien om distribuerte databehandlingssystemer. Noen av de forskningsartiklene Lamport har gitt ut er:
 «Time, Clocks, and the Ordering of Events in a Distributed System», som mottok prisen «PODC Influential Paper Award» i 2000,
 «How to Make a Multiprocessor Computer That Correctly Executes Multiprocess Programs», som definerte begrepet «sekvensiell konsistens»,
 «The Byzantine Generals' Problem»,
 «Distributed Snapshots: Determining Global States of a Distributed System» og
 «The Part-Time Parliament».

Disse forskningsartiklene forholder seg til konsepter som logiske klokker og bysantinske feil. De er blant de mest siterte arbeidene innen fagfeltet informatikk

 Referanser 

 Eksterne lenker 


Kategori:Informatikere fra USA
Kategori:Alumni fra MIT
Kategori:Medlemmer av United States National Academy of Sciences
Kategori:Mottagere av Turing-prisen
Kategori:Fødsler i 1941